Diari Oficial de la Generalitat Valenciana


Sumari del DOGV 4046, del 19-07-2001 (2001/6806)

RESOLUCIÓ de 26 de juny de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació i la Conselleria d'Agricultura, Pesca i Alimentació de la Comunitat Valenciana per a l'establiment d'un canal permanent de comunicacions informàtiques.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4046

Data del DOGV
:   19-07-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/6806


Data del document
:   26-06-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * administració central
    * informàtica

RESOLUCIÓ de 26 de juny de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació i la Conselleria d'Agricultura, Pesca i Alimentació de la Comunitat Valenciana per a l'establiment d'un canal permanent de comunicacions informàtiques. [2001/X6806]
  
Subscrit, després de la tramitació prèvia reglamentària, entre el Ministeri d'Agricultura, Pesca i Alimentació i la Conselleria d'Agricultura, Pesca i Alimentació de la Comunitat Valenciana, el 23 de novembre de 2000, un Conveni de col·laboració per a l'establiment d'un canal permanent de comunicacions informàtiques, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0381/2001, i que figura com a annex d'aquesta resolució.
  
València, 26 de juny de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Ministeri d'Agricultura, Pesca i Alimentació i la Conselleria d'Agricultura, Pesca i Alimentació de la Comunitat Valenciana, per a l'establiment d'un canal permanent de comunicacions informàtiques.
  
Madrid, 23 de novembre de 2000
  
REUNITS
  
D'una banda, el Sr. Manuel Lamela Fernández, sotssecretari d'Agricultura, Pesca i Alimentació, en virtut del Reial Decret 1.515/1997, de 26 de setembre, i actuant per delegació del ministre, a qui correspon la competència de la firma en virtut de l'Acord del Consell de Ministres de 3 de juliol de 1998, sobre competència per a subscriure convenis de col·laboració amb les comunitats autònomes, de conformitat amb l'article 1, apartat 19, de l'Ordre d'1 de juliol de 1999.
  
I, de l'altra, la Sra. M. Àngels Ramon-Llin i Martínez, consellera d'Agricultura, Pesca i Alimentació de la Comunitat Valenciana, en virtut del Decret 11/1999, de 22 de juliol, autoritzada per Acord del Consell de la Generalitat Valenciana de data 14 de novembre de 2000 per a la firma d'aquest conveni.
  
Es reconeixen recíprocament la capacitat legal per a subscriure aquest conveni, i amb aquesta finalitat,
  
EXPOSEN
  
Primer
  
Que el Ministeri d'Agricultura, Pesca i Alimentació i la Conselleria d'Agricultura, Pesca i Alimentació disposen de sistemes informàtics diferents i independents entre si per a les gestions que cada òrgan realitza en execució de les competències respectives.
  
Segon
  
Que les dades manejades per aquests òrgans són distintes, ja que són diferents les competències respectives i les funcions que realitza cada un d'ells, però en nombroses ocasions hi ha interés comú de les distintes institucions per a la disponibilitat temporal o permanent de certs conjunts de dades existents en els sistemes informàtics de l'altre òrgan, generats com a conseqüència de la gestió pròpia d'aquest o de la transferència d'informació procedent d'altres instàncies (Unió Europea, ministeris, entitats locals, etc.).
  
Tercer
  
Que per a facilitar i agilitar els moviments d'informació continguda en els sistemes informàtics i que siguen objecte del corresponent acord entre els convinents, es pretén establir un canal permanent de comunicació de dades electròniques entre el Ministeri d'Agricultura, Pesca i Alimentació i la Conselleria d'Agricultura, Pesca i Alimentació.
  
La conveniència de la implantació d'un sistema adequat de transmissió de dades respon a les directrius fixades en la Conferència Sectorial d'Agricultura i Desenvolupament Rural, celebrada a Salamanca en el mes de juliol de 1998, i va ser establida, de manera més concreta, en la reunió mantinguda en el Ministeri d'Agricultura, Pesca i Alimentació el dia 29 de setembre de 1998, a la qual van assistir els secretaris generals de les conselleries de les comunitats autònomes amb competències en matèria d'agricultura, pesca i alimentació, i que tenia com a objectius, entre d'altres, la millora de la gestió administrativa en simplificar els canals d'intercomunicació entre administracions, major agilitat i rapidesa en el coneixement de les dades, ja que aquestes podran estar a la disposició de les diferents administracions i organismes en temps real, millorar el servei al ciutadà en permetre-li l'accés des de qualsevol ubicació a les dades i serveis que necessite, major agilitat en l'obtenció de dades estadístiques per a la posterior elaboració, la permanent actualització d'arxius i bases de dades, la possibilitat de presentació de sol·licituds per part dels interessats, etc.
  
De conformitat amb el que s'ha exposat, i en l'exercici de les seues competències, les parts acorden, amb la finalitat d'iniciar un procés que concloga amb l'elaboració dels corresponents instruments entre les distintes parts i, si s'escau, a través de convenis específics per a temes sectorials, formalitzar aquest conveni, el contingut del qual es reflecteix en les següents
  
Clàusules
  
Primera. Objecte
  
L'objecte d'aquest conveni és l'establiment d'una xarxa de comunicacions informàtiques entre el Ministeri d'Agricultura, Pesca i Alimentació, des d'ara MAPA, i la Conselleria d'Agricultura, Pesca i Alimentació. La xarxa s'establirà mitjançant la contractació amb Telefónica dels serveis que proporciona la xarxa UNO IP implantada en totes les províncies espanyoles en 1998.
  
El sistema que s'ha d'implantar permetrà la disponibilitat de serveis tipus IP Básico, Infovía Plus directe i InfoInternet, i haurà de facilitar l'intercanvi de dades, aplicacions informàtiques i serveis assegurant la confidencialitat, integritat i autenticitat de la informació que es transmeta, així com una adequada disponibilitat i control d'accessos.
  
A l'efecte indicat anteriorment s'entendrà per:
  
- Confidencialitat
  
Protecció de la informació en supòsits d'interceptació, amb la garantia que sols serà reconeguda per qui hi estiga autoritzat, conformement convinguen les administracions interessades.
  
- Integritat
  
Garantia que la informació rebuda coincideix totalment amb l'enviada, és a dir, que no ha estat modificada en la transmissió. Igualment, s'assegura que l'ordre de recepció és el correcte i no es produeixen duplicitats, esborraments, pèrdues o repeticions.
  
- Autenticitat
  
Seguretat que els interlocutors en les transmissions són qui diuen ser.
  
- Disponibilitat
  
Capacitat del sistema per a disposar de la informació en el temps i ubicació previstos i idonis per al millor ús.
  
- Control d'accessos
  
Protecció contra accessos indeguts, tant a sistemes com a la informació, amb la predeterminació dels perfils d'accés i possibilitant, mitjançant registre, posteriors auditories.
  
Aquest sistema possibilitarà, si s'escau, l'accés bidireccional a les bases de dades existents en cada una de les administracions públiques per a la posterior utilització, de manera que hi haja unicitat en aquelles independentment de l'origen.
  
Segona. Serveis telemàtics
  
La tecnologia en què es basa el sistema comú de transmissió de dades possibilitarà l'existència de diferents tipus de serveis telemàtics que seran implantats, si s'escau, mitjançant la subscripció de convenis bilaterals entre les administracions públiques interessades. Una relació inicial de serveis l'existència dels quals serà possible amb la tecnologia elegida és la següent:
  
- Accessos OLTP. Procés de transmissions informàtiques en línia des de llocs de treball remot a ordenadors connectats al sistema.
  
- Accessos a Internet i WWW. Serveis bàsics de connexió a Internet i navegació.
  
- Correu electrònic. Connectivitat entre llocs individuals amb les ferramentes adequades d'identificació, seguretat, firma electrònica, etc.
  
- Transferència d'arxius (FTP). Intercanvi de conjunts homogenis d'informació sense utilització de suports físics.
  
- Gestió de directoris (LDAP). Sistema d'autenticació dels llocs connectables al sistema i els seus nivells d'autorització i d'intercanvi de claus públiques de seguretat.
  
- Telefonia en la xarxa mateix. Utilització del mateix sistema d'intercanvi de dades com a suport de conversacions telefòniques entre centraletes digitals.
  
- Videoconferència. Manteniment de reunions a distància utilitzant la xarxa per a transmissió simultània d'imatge i veu.
  
Tercera. Obligacions que corresponen al Ministeri d'Agricultura, Pesca i Alimentació
  
Correspondrà al Ministeri d'Agricultura, Pesca i Alimentació:
  
- Interconnectar tots els seus sistemes informàtics entre si mitjançant la xarxa interna de comunicació de dades, la qual disposarà d'un nus de xarxa central d'eixida a l'exterior (via xarxa UNO IP) que serà accessible a tots els òrgans i organismes del Ministeri.
  
Aquest nus de xarxa central actuarà com a porta única d'accés al Ministeri per procediments telemàtics, de manera que la Conselleria d'Agricultura, Pesca i Alimentació quan necessite accedir a qualsevol sistema prèviament concertat, ho farà a través d'aquest nus de xarxa, la gestió del qual correspon a la Subdirecció General d'Informàtica i Comunicacions, i no serà possible altre camí d'accés directe als ordinadors del Ministeri.
  
Així mateix, totes les connexions informàtiques que es realitzen en el camí invers, del Ministeri a la Conselleria d'Agricultura, Pesca i Alimentació, s'encaminaran a través d'aquest nus de xarxa central d'accés a la xarxa UNO IP.
  
- Fixar els estàndards comuns pel que fa a protocols de comunicacions informàtiques. L'elecció d'aquests protocols es farà atenent la necessitat de la màxima facilitat d'adaptació a les tendències més implantades en el món de les comunicacions.
  
Inicialment s'utilitzarà TCP/IP V4 o V6 (protocol d'Internet), HTTP 1.1 per a accés a fitxers, format de documents HTML i DHTML per a accés dinàmic a dades. Aquests estàndards permeten connexions amb els equips del Ministeri des de qualsevol PC equipat amb un simple navegador d'Internet.
  
- Determinar els sistemes i bases de dades que reglamentàriament hagen d'estar unificats d'acord amb la normativa de la Unió Europea i la nacional, i als quals inicialment es tindrà accés. Amb aquesta finalitat, determinarà un ordre de prioritat per a incorporar-los al sistema.
  
No obstant l'anterior, el Ministeri d'Agricultura, Pesca i Alimentació i la Conselleria d'Agricultura, Pesca i Alimentació identificaran les bases de dades d'interés comú per a les dues parts que hagen de ser objecte d'acords concrets per a la realització d'accions de transmissió d'informació entre els ordinadors de les diferents institucions. Els acords sectorials es recolliran en convenis bilaterals que especificaran els detalls concrets de cada cas d'ús compartit de dades informàtiques sense que calga definir en cada un d'ells els aspectes que aquest conveni estableix com a marc comú pel que fa a comunicacions.
  
Quarta. Obligacions que corresponen a la Conselleria d'Agricultura, Pesca i Alimentació
  
Correspondrà a la Conselleria d'Agricultura, Pesca i Alimentació:
  
- Establir un enllaç dels seus sistemes informàtics amb els del Ministeri mitjançant la connexió a la xarxa UNO IP de Telefónica a través d'un accés frame relay situat en la comunitat autònoma. La connexió tindrà un ample de banda mínim de 128 K amb un cabal garantit d'un mínim de 64 K.
  
- Prendre les mesures necessàries perquè la comunicació s'efectue amb ajust als estàndards fixats pel Ministeri, d'acord amb el que s'ha establit en la clàusula anterior.
  
Cinquena. Finançament
  
El finançament dels costos que l'ús d'aquest sistema comú de comunicacions comporta es realitzarà mitjançant l'aportació per part del Ministeri i de la Conselleria d'Agricultura, Pesca i Alimentació de les partides necessàries per a assumir els costos d'instal·lació i utilització que es produïsquen.
  
El Ministeri d'Agricultura, Pesca i Alimentació finançarà els costos corresponents a:
  
- Disseny del conjunt del sistema (dimensionament, subsistema de seguretat, tipus d'accés, etc.)
  
- Inversions en equips a escala central (servidors de comunicacions del nus de xarxa central, programari d'aquests equips, encaminadors, etc.)
  
- Establiment de la xarxa a escala central (connexions bàsiques del nus de xarxa central i contractació de facilitats especials).
  
- Manteniment operatiu del sistema a escala central (contractes de manteniment i assistència centralitzats i pagaments fixos a Telefónica pel nus de xarxa central).
  
La Conselleria d'Agricultura, Pesca i Alimentació pagarà els costos de:
  
- Establiment de la xarxa a escala local (connexions bàsiques i inversió en equips especials de comunicacions, si s'escau) dins de la Comunitat mateix.
  
- Manteniment operatiu del sistema a escala local (pagaments fixos a Telefónica, manteniment d'equips de comunicacions de la Comunitat).
  
Qualsevol altra despesa que poguera implicar la connexió de sistemes o dependències de la Comunitat situats en localitats distintes de la corresponent a l'accés frame relay indicat en la clàusula quarta d'aquest conveni.
  
A estos efectes en cas necessari, pels òrgans competents de cada Administració s'elaboren les corresponents propostes de despesa, que prèvia la seua fiscalització, si és procedent, seran aprovades per l'autoritat competent.
  
Sisena. Comissió de Seguiment
  
Es crea una Comissió Tècnica de Seguiment en la qual estaran representats tant el Ministeri d'Agricultura, Pesca i Alimentació com la Conselleria d'Agricultura, Pesca i Alimentació per al seguiment de l'execució del projecte contingut en el conveni.
  
a) Composició. Formaran part de la Comissió:
  
- El sotsdirector general d'Informàtica i Comunicacions del Ministeri d'Agricultura, Pesca i Alimentació, que actuarà com a president.
  
- El sotsdirector general d'Organització, Planificació i Coordinació del Ministeri d'Agricultura, Pesca i Alimentació, que actuarà com a secretari, amb veu i vot.
  
- Un tècnic, responsable del projecte, de la sotsdirecció general d'Informàtica i Comunicacions del Ministeri d'Agricultura, Pesca i Alimentació.
  
- Un representant de la Conselleria d'Agricultura, Pesca i Alimentació.
  
b) Funcionament. La Comissió de Seguiment es reunirà, almenys, una vegada cada dos mesos i donarà compte, a través del seu president, al sotssecretari del departament de l'estat dels treballs, amb caràcter previ a les reunions de coordinació de secretaris generals de les comunitats autònomes, perquè aquell, al seu torn, puga informar a aquests en les reunions mencionades.
  
c) Funcions. Correspondrà a la Comissió de Seguiment:
  
- El seguiment del grau d'execució del conveni.
  
- La resolució dels dubtes i les possibles qüestions litigioses que oferisca el compliment del Conveni, prèviament a la via jurisdiccional contenciosa administrativa.
  
Setena. Durada
  
Aquest conveni produirà efectes des de la data de la firma i fins al 31 de desembre de 2000, i s'entendrà prorrogat automàticament per successius períodes anuals, tret de denúncia expressa per qualsevol de les parts comunicada amb una antelació mínima de tres mesos a la data de conclusió.
  
Vuitena. Resolució
  
Seran causa de resolució del conveni l'acord mutu entre les parts i l'incompliment de les clàusules que s'hi estableixen per part d'algun dels firmants.
  
Novena. Jurisdicció
  
Les qüestions litigioses sorgides sobre la interpretació, modificació, resolució i efectes que pogueren derivar-se de l'aplicació d'aquest conveni hauran de resoldre's per acord mutu i sense perjudici de la resolució prèvia d'aquelles per part de la Comissió de Seguiment. Les qüestions litigioses seran de coneixement i competència de l'ordre jurisdiccional contenciós administratiu, de conformitat amb la Llei 29/1998, de 13 de juliol, reguladora d'aquesta jurisdicció.
  
I, com a prova de conformitat, es firma aquest document, en triple exemplar, en el lloc i la data indicats en l'encapçalament.
  
El ministre d'Agricultura, Pesca i Alimentació, p.d. (O.M. d'1 de juliol de 1999) el sotssecretari,
  
MANUEL LAMELA FERNÁNDEZ
  
La consellera d'Agricultura,
  
Pesca i Alimentació de la Comunitat Valenciana,
  
Mª. ÀNGELS RAMON-LLIN I MARTÍNEZ